Suid-Korea wil Noord betrek in bod vir 2032 | Netwerk24
Suid-Korea wil Noord betrek in bod vir 2032
02 April 2021 09:16
Luister 'n mens na hul diskoers, is die enigste gevolgtrekking wat jy kan maak dat daar 'n diepgesetelde haat tussen Noord- en Suid-Korea is.
Suid het egter Donderdag 'n diplomatiese meesterskuif gemaak wat dalk die ys kan breek wat beter verhoudinge betref – 'n voorstel deur Seoel om 2032 se Olimpiese Spele saam met Pjongjang, hoofstad van Noord-Korea, aan te bied.
Kim Jong-oen se liefde vir missiele is dalk net te groot om die wêreld te oortuig dat Pjongjang die Olimpiese Spele in 2032 saam met Seoel moet aanbied. Foto: Getty Images
Tans is Brisbane die gunsteling, maar die diplomatiese skuif deur die Suid-Koreane kan dalk die Internasionale Olimpiese Komitee (IOK) se verbeelding aangryp. Die IOK het wel al vir Brisbane as sy voorkeurstad geïdentifiseer, hoewel dit nie noodwendig beteken dat die koeël deur die kerk is nie.
Daar was reeds in 2018 gesprekke tussen pres. Moon Jae-in van Suid-Korea, en die Noord-Koreaanse diktator, Kim Jong-oen, oor die moontlikheid om saam 'n bod in te dien. Die verhouding tussen hulle het egter sedertdien weer verswak nadat Donald Trump, voormalige Amerikaanse president, nie vir Kim kon oortuig om sy planne vir kernwapens te staak nie. Moon het aangebied om 'n bemiddelaar vir daardie gesprekke te wees.
Die titel van Seoel se bod is "Beyond the Line, Toward the Future". Die aanslag daardeur is duidelik om gestalte te gee aan die IOK se visie om wêreldvrede deur sport te bevorder.
'n Beampte in Suid-Korea se ministerie vir eenwording het gesê die voorstel is 'n skuif om die belangrikheid van altwee die Koreas te beklemtoon.
Daar is reeds 'n presedent met atlete van albei lande wat in 2018 onder 'n verenigde vlag aan die Winterspele deelgeneem het. Dit is deur Suid-Korea in Pjeongtsjang aangebied.
Suid-Korea hoop hy kan dieselfde doen by vanjaar se Olimpiese Spele in Tokio, maar die Noorde het die laaste klompie weke teen Moon uitgevaar. – Reuters